Efter at have været lukket ned i tre en halv uge må skoler, foreninger og fitnesscentre i Vor Frelsers Sogn i det vestlige Aalborg fra fredag åbne igen. Det står klart, efter at sognet den seneste uge har været under de grænseværdier, der udløser en automatisk nedlukning. De seneste tal fra Statens Serum Institut viser, at Vor Frelsers Sogn for syvende dag i træk opfylder de kriterier, der udløser en genåbning, og dermed må sognet fra fredag åbne igen efter at have været lukket ned siden 24. maj. - Vor Frelser Sogn var det første, der blev lukket ned og det sidste, vi kan genåbne. Det har været et langt sejt træk at knække smittekurven, og derfor er det med ekstra glæde, at vi nu har alle sogne i Aalborg Kommune genåbnet, siger Jan Nielsen, der er direktør i Ældre- og Handicapforvaltningen i Aalborg Kommune og står i spidsen for kommunens kriseberedskab. I Vor Frelsers Sogn fik privatskolen Sct. Mariæ Skole samt to afdelinger af Aalborg Handelsskole, som ligger i sognet, lov til at holde åbent i det meste af nedlukningsperioden. Genåbningen betyder nu, at en række andre kan få lov til også at åbne. Med genåbningen af Vor Frelsers Sogn er der nu ikke længere nogle nordjyske sogne, der er lukket ned. Fra torsdag har Budolfi Sogn i Aalborg været åbnet igen efter 16 dages nedlukning, mens Vor Frue Sogn i Aalborg genåbnede i sidste uge efter at have været lukket ned i en uge. - Smittetallene i Aalborg Kommune er stadig blandt de højeste i landet, og vi har set, hvor hurtigt smitten kan brede sig. Derfor er det vigtigt fortsat at lade sig teste regelmæssigt, og nu hvor mange bliver færdige med uddannelse og skal fejres med bobler, håber jeg, at alle også vil tænke over, hvilke bobler de færdes i socialt, siger Jan Nielsen. Der er kun et sogn i Danmark, der fortsat er lukket ned. Det er Spentrup Sogn ved Randers, som fortsat skal holde sig under grænseværdierne i et døgn for også at kunne åbne igen.
Vor Frelsers Sogn i Aalborg har været under grænseværdierne i en uge og må nu genåbne. Dermed er ingen nordjyske sogne længere lukket ned.